[GU Liiiia ulrond ati năi dd) 


Acasă » Economie » Uniunea Europeană şi-a pierdut minţile! Sacrifică securitatea economică pe altarul tranziţiei ecologice 


Autor: Radu Jacotă 2023-12-27 17:34 


Uniunea Europeană și-a pierdut minţile! Sacrifică securitatea economică 
pe altarul tranziţiei ecologice 


Se poate spune că politicienii de la Bruxelles au uitat de ce au fost aleși: să se bată pentru interesele europenilor, nu să devină activiști 
climatici inconștienți. 


Birocraţii de la Bruxelles nu au învăţat lecţiile crizei energetice de anul trecut. 
Dimpotrivă, se aruncă în tranziţia ecologică precum orbii, sacrificând securitatea 
economică. 


Această tranziție ar fi "o necesitate absolută - atât la nivel european, cât și la nivel 
mondial”, susține Politico. Serios? Cine spune asta? Pe baza căror studii coerente? Ce 
mare „urgență climatică” ne-a năpădit? Ce autoritate au activiștii care cer suprimarea 
combustibililor fosili? 


Uniunea Europeană ar trebui să se uite în propria ogradă. Tranziţia ecologică implică 
costuri uriașe, ajustări macroeconomice - și pot duce la tulburări sociale. Green Deal este 
deja criticat cu înverșunare. Ambiţiile climatice ale blocului comunitar sunt pe alături cu 
realitatea. 


Nu se înțelege nimic din politica industrială a Comisiei Europene. Cum va asigura 
securitatea economică a UE, de vreme ce tranziția ecologică are un mare câștigător- 
China? Automobilele electrice , turbinele eoliene și panourile solare vor însemna un 
monopol Made in China. 


Cu Legea privind reducerea inflației și cu scutirile fiscale nelimitate pentru tehnologiile 
ecologice, Statele Unite pot vorbi de securitate economică. Dar Uniunea Europeană nu are 
banii Americii și își îndepărtează companiile dornice să facă afaceri pe pământ american. 


Next GenerationUE, planul de redresare post-pandemic, pare împărțit în abordări 
naționale. Mai degrabă dezbinat - nu se vede dezvoltarea unei strategii industriale și 
tehnologice europene demne de acest nume și cu resurse centrale pentru condiții de 
concurență echitabile pe piața unică. 


În contextul tensiunilor geopolitice - războiul din Ucraina la graniţele UE - și inflaţiei, 
forțarea tranziţiei ecologice nu va face decât să sporească datoriile statelor membre, pe 
spinarea contribuabililor. 


Se poate spune că politicienii de la Bruxelles au uitat de ce au fost aleși: să se bată 
pentru interesele europenilor, nu să devină activiști climatici inconștienți. 


Da, Uniunea Europeană și-a pierdut minţile. Își extinde planurile ecologice pentru a 
ajunge în cele din urmă la o rețea care va bloca toate resursele economice și strategice. 


„Trendul” climatic este o capcană deosebit de periculoasă. Va înghiţi miliarde de euro, va 
dezindustrializa Europa, va condamna generaţiile viitoare într-o lume care își îngroapă 
siguranța de a trăi. 


